**Nota informativă**

**la proiectul hotărîrii Guvernului “Cu privire la completarea şi modificarea unor hotărîri ale Guvernului”**

**Cauzele care au condiţionat elaborarea proiectului, iniţiatorii proiectului**

 Prin adoptarea Legii nr. 142 din 14.06.2013 privind modificarea şi completarea unor acte legislative, Parlamentul a stabilit competenţele Guvernului care se exprimă în modificarea Regulamentului Agenţiei Medicamentului şi Dispozitivelor Medicale, specificînd dreptul acesteia de a întocmi la propunerea autorităţilor contractante Lista de interdicţie a operatorilor economici.

 Proiectul hotărîrii Guvernului “Cu privire la completarea şi modificarea unor hotărîri ale Guvernului” a fost elaborate în temeiul prevederilor Art. V litera b) din Legea nr. 142 din 14 iunie 2013 privind modificarea şi completarea unor acte legislative, Legii nr. 317–XV din 18 iulie 2003 privind actele normative ale Guvernului şi ale altor autorităţi ale administraţiei publice central şi locale.

 În proiectul de hotărîre este stipulat expres faptul, că vor fi incluşi în Lista de interdicţie, ţinută de către Agenţia Medicamentului şi Dispozitivelor Mediale, doar operatorii economici participanţi la procedurile de achiziţie publică de medicamente şi dispositive medicale.

Proiectul hotărîrii Guvernului este necesar pentru realizarea obiectivelor trasate de prevederile art. 27 alin. (1) din Legea nr.1409 din 17 decembrie 1997 cu privire la medicamente, art.25 alin. (3) din Legea nr. 1456 din 25 mai 1993 cu privire la activitatea farmaceutică, şi anume, nerespectarea angajamentelor asumate de părţi privind asigurarea instituţiei medico-sanitare publice sau private cu medicamente, conform contractului de achiziţii publice sau altui contract de vînzare–cumpărare atrage răspundere disciplinară (inclusive materială), civilă, contravenţională sau penală, în condiţiile legii şi ale clauzelor contractului respectiv.

 De menţionat, că întocmirea şi ţinerea Listei de interdicţie a operatorilor economici va fi efectuată conform Regulamentului existent aprobat prin Hotărîrea Guvernului nr. 45 din 24 ianuarie 2008 “Pentru aprobarea Regulamentului cu privire la modul de întocmire şi evidenţei a Listei de interdicţie a operatorilor economici”.

 **Scopul şi obiectivele proiectului**

 Îmbunătăţirea mecanismului de achiziţii publice în domeniul medicamentelor şi dispozitivelor medicale, în vederea asigurării accesului populaţiei la produse sigure, cost-eficiente şi de calitate în timp rezonabil.

 **Elementele novatorii ale proiectului şi rezultatele scontate**

 Odată cu aprobarea proiectului vizat şi odată cu întocmirea şi ţinerea Listei de interdicţie a operatorilor economici de către Agenţia Medicamentului şi Dispozitivelor Medicale se va obţine sporirea responsabilităţii din partea operatorilor economici participanţi la procedurile de achiziţie publică a medicamentelor şi dispozitivelor medicale.

**Impactul proiectului asupra prevenirii/combaterii corupţiei şi criminalităţii**

Prezentul proiect nu are impact asupra activităţii de întreprinzător, dat fiind fapt că, potrivit prevederilor legislaţiei în vigoare Lista de interdicţie în present este ţinută de către Agenţia Achiziţii Publice pentru toţi operatorii economici participanţi la procedurile de achiziţie publică, iar proiectul în cauză îşi propune separarea operatorilor economici participanţi la procedurile de achiziţie publică de medicamente şi dispositive medicale. Promovarea prevederilor proiectului în cauză va contribui la excluderea eventualelor riscuri coruptibile prin responsabilizarea operatorilor economici.

**Nivelul de compatibilitate a proiectului cu normele Convenţiei Europene privind protecţia drepturilor şi libertăţilor fundamentale ale omului şi legislaţiei comunitare**

Proiectul prezentat respectă toate prevederile Convenţiei Europene privind protecţia drepturilor şi libertăţilor fundamentale ale omului precum fortifică unele şi alte convenţii internaţionale, cum ar fi Declaraţia de la Helsinki, adoptată la cea de a 18-a Reuniune Medicală Mondială de la Helsinki, Finlanda, din 1964, astfel cum a fost modificată ultima dată de către Reuniunea Medicală Mondială.

 **Fundamentarea economico-financiară**

 Adoptarea şi implementarea ulterioară a proiectului în cauză nu necesită cheltuieli financiare suplementare din bugetul statului. Conform stipulărilor, proiectului funcţia de întocmire a Listei de interdicţie revine Agenţiei Medicamentului şi Dispozitivelor Medicale, care îşi va îndeplini atribuţia în limita alocaţiilor anuale.

 **Acţiuni ulterioare adoptării proiectului**

 Ulterior adoptării proiectului vor fi întreprinse măsurile de rigoare pentru implementarea prevederilor stipulate.

**Ministru Andrei USATÎI**